Salvamont Sibiu a fost solicitat să intervină pentru preluarea a cinci turiști care au rămas blocați în telecabina de la Bâlea Lac.
Din primele informații, se pare că telecabina s-a oprit la pilonul 2 deasupra Cascadei de pe Valea Bâlii.
"Salvamontiștii vor prelua cei 5 turiști după ce aceștia vor fi lansați cu ajutorul sistemelor de salvare de către personalul operativ al telecabinei", spune Dan Popescu, șeful Salvamont Sibiu.
La ora transmiterii știrii, informațiile arată că persoanele blocate nu au nevoie de îngrijiri medicale.
Salvamoniștii vor însoți turiștii până la Bâlea Cascadă, unde aceștia au mașinile personale.
Singura cale de acces între Bâlea Lac și Bâlea Cascadă este cu telecabina, în această perioadă Transfăgărășanul fiind închis.